ฝ่ายค้าน ยืนยันขอกรอบเวลาอภิปรายไม่ไว้วางใจ 5 วัน
นายสุทิน คลังแสง ประธานวิปฝ่ายค้าน ยืนยันว่า กรอบเวลาที่เหมาะสมในการอภิปรายไม่ไว้วางใจคือ อภิปราย 5 วัน และลงมติอีก 1 วัน ซึ่งสามารถบรรจุวาระการประชุมยาวไปจนถึงวันเสาร์และวันอาทิตย์ได้ โดยที่ไม่เป็นอุปสรรคต่อการทำงานของรัฐบาล ดังนั้น จึงไม่มีเหตุผล ที่รัฐบาลจะต้องกีดกันวันและเวลาการอภิปราย และหากรัฐบาลยิ่งใจกว้าง ก็ยิ่งจะได้รับคำชมจากประชาชนนายสุทิน ยืนยันว่า ฝ่ายค้านจะไม่อภิปรายแบบลมโชย ไม่มีหลักแหล่งและไม่ต้องกังวลว่าจะมีการอภิปรายวกวนซ้ำซาก เพราะมีข้อบังคับของการประชุมกำหนดไว้อยู่แล้ว ซึ่งหากในการประชุมวิป 3 ฝ่ายกลางสัปดาห์นี้ ไม่สามารถตกลงกรอบเวลาการอภิปรายได้ รัฐบาลต้องการแค่เอาชนะ ฝ่ายค้านก็จะเสนอให้มีการอภิปรายตามข้อบังคับการประชุมคือ ตราบใดที่ยังอภิปรายไม่ครบทุกคนตามที่ถูกยื่นญัตติ ก็จะปิดการอภิปรายไม่ได้ส่วนการอภิปรายร่างกฎหมายประกอบรัฐธรรมนูญ 2 ฉบับ ที่จะมีขึ้นในสัปดาห์นี้นั้น เชื่อว่า เนื้อหาที่จะมีการอภิปรายกันมากที่สุดคือ กรณีการหารสัดส่วนจำนวน ส.ส.บัญชีรายชื่อ ซึ่งพรรคเพื่อไทยยังเชื่อว่า รัฐธรรมนูญเอื้อให้มีการหาร 100 มากกว่าหาร 500 และเป็นห่วงว่าหากมีการหาร 500 อาจจะทำให้เป็นเงื่อนไขให้เกิดการยื่นตีความในภายหลังได้ ดังนั้นในการอภิปรายสัปดาห์นี้ จึงควรถกเถียงประเด็นนี้ ให้จบสิ้นกระบวนความ โดยไม่ควรคิดถึงเรื่องการได้เปรียบเสียเปรียบของพรรคการเมืองเป็นหลัก แต่ควรนึกถึงเหตุผลของการออกแบบระบบเลือกตั้งเพื่ออนาคต